CELEX: 62019TN0152
Language: da
Date: 2019-03-08 00:00:00
Title: Sag T-152/19: Sag anlagt den 8. marts 2019 — Brunswick Bowling Products mod Kommissionen

6.5.2019   
            
            
               DA
            
            
               Den Europæiske Unions Tidende
            
            
               C 155/49
            
         
      Sag anlagt den 8. marts 2019 — Brunswick Bowling Products mod Kommissionen
      (Sag T-152/19)
      (2019/C 155/59)
      Processprog: engelsk
      
         Parter
      
      
         Sagsøger: Brunswick Bowling Products LLC (Muskegon, Michigan, De Forenede Stater) (ved advokaterne R. Martens og V. Ostrovskis)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesafgørelse (EU) 2018/1960 (1) annulleres i sin helhed.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fem anbringender.
      
                  1.
               
               
                  Første anbringende vedrører en tilsidesættelse af (i) procedurereglerne i artikel 11 i Europa-Parlamentets og Rådets direktiv 2006/42/EF (2) og artikel 18, stk. 5, i Europa-Parlamentets og Rådets forordning (EF) nr. 765/2008 (3) samt (ii) proportionalitetsprincippet jf. artikel 18, stk. 4, i forordning nr. 765/2008, eftersom den svenske beskyttelsesforanstaltning ikke er berettiget, idet sagsøgeren blev vildledt af markedsovervågningsmyndighederne, og fordi målene i direktiv 2006/42/EF ville kunne nås med mindre vidtrækkende foranstaltninger.
               
            
                  2.
               
               
                  Andet anbringende vedrører en tilsidesættelse af retssikkerhedsprincippet, princippet om den berettigede forventning og princippet om god forvaltningsskik, idet Kommissionen ikke tog hensyn til bemærkningerne og de efterfølgende tiltag fra markedsovervågningsmyndighederne i Det Forenede Kongerige, Tyskland, Finland og Danmark, og eftersom der i den anfægtede afgørelse ikke er fastsat nogen konkret og rimelig gennemførelsesfrist.
               
            
                  3.
               
               
                  Tredje anbringende vedrører en tilsidesættelse af procedurereglerne i bilag I til direktiv 2006/42/EF, eftersom der i den anfægtede afgørelse og det svenske arbejdstilsyns afgørelse af 30. august 2013 ikke er henvist til det generelle princip om det tekniske stade i forbindelse med undersøgelsen af de omhandlede produkter i overensstemmelsen med de væsentlige sikkerheds- og sundhedskrav i bilag I til direktiv 2006/42/EF.
               
            
                  4.
               
               
                  Med det fjerde anbringende gøres det gældende, at Kommissionen begik en fejl i forbindelse med sin vurdering af de faktiske omstændigheder og tilsidesatte princippet om god forvaltningsskik, eftersom fabrikanten ikke blev anmodet om at fremsende nødvendige oplysninger til trods for, at det fremgår af den anfægtede afgørelse, at fabrikanten i det tekniske dossier ikke havde angivet nogen forbindelse mellem henvisningerne til de harmoniserede standarder og de respektive væsentlige sikkerheds- og sundhedskrav, jf. bilag VII til direktiv 2006/42/EF. En anstændig og ansvarlig myndighed ville have indhentet de manglende oplysninger inden, at den traf en afgørelse med en sådan rækkevidde.
               
            
                  5.
               
               
                  Femte anbringende vedrører en tilsidesættelse af artikel 6 i direktiv 2006/45/EF og af ligebehandlingsprincippet, for så vidt som den omhandlede foranstaltning er særligt rettet mod sagsøgerens produkter, mens lignende produkter fra andre fabrikanter, der i mindre efterlever reglerne, findes på EU's indre marked. Da afgørelsen alene vedrører tilbagetrækning og tilbagekaldelse af de pågældende produkter, forvrider den markedet, eftersom lignende maskiner fra andre fabrikanter fortsat tillades på EU’ indre marked.
               
            
         (1)  Kommissionens gennemførelsesafgørelse (EU) 2018/1960 af 10.12.2018 om en beskyttelsesforanstaltning truffet af Sverige i henhold til Europa-Parlamentets og Rådets direktiv 2006/42/EF for at forbyde markedsføring af en type keglerejsningsmaskine og et supplerende sæt til anvendelse sammen med denne type keglerejsningsmaskine, der fremstilles af Brunswick Bowling & Billiards, og for at trække allerede markedsførte maskiner tilbage (meddelt under nummer C(2018) 8253) (EUT L 315 af 12.12.2018, s. 29).
      
         (2)  Europa-Parlamentets og Rådets direktiv 2006/42/EF af 17.5.2006 om maskiner og om ændring af direktiv 95/16/EF (EUT L 157 af 9.6.2006, s. 24).
      
         (3)  Europa-Parlamentets og Rådets forordning (EF) nr. 765/2008 af 9.7.2008 om kravene til akkreditering og markedsovervågning i forbindelse med markedsføring af produkter og om ophævelse af Rådets forordning (EØF) nr. 339/93 (EUT L 218 af 13.8.2008, s. 30).